Diari Oficial de la Generalitat Valenciana


Sumari del DOGV 9240, del 22-12-2021 (2021/12307)

RESOLUCIÓ de 26 de novembre de 2021, de la Conselleria de Política Territorial, Obres Públiques i Mobilitat, sobre una pròrroga de suspensió de llicències i acords de programació en l'àmbit del Pla d'acció territorial de l'àrea funcional de Castelló.
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9240

Data del DOGV
:   22-12-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/12128


Data del document
:   26-11-2021

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * pla d'urbanisme

RESOLUCIÓ de 26 de novembre de 2021, de la Conselleria de Política Territorial, Obres Públiques i Mobilitat, sobre una pròrroga de suspensió de llicències i acords de programació en l'àmbit del Pla d'acció territorial de l'àrea funcional de Castelló. [2021/12931]  
Antecedents  
En virtut de la Resolució de la llavors Conselleria d'Habitatge, Obres Públiques i Vertebració del Territori, de data 28 de setembre de 2016 (DOGV 7905, 27.10.2016), es va acordar iniciar el procés d'elaboració i aprovació del Pla d'acció territorial de l'àrea funcional de Castelló, que és un instrument d'ordenació territorial integrat d'escala supramunicipal, tal com figura en l'article 16 del vigent text refós de la Llei d'ordenació del territori, urbanisme i paisatge, aprovat mitjançant Decret legislatiu 1/2021, de 18 de juny, del Consell (TRLOTUP).  
  
D'acord amb l'habilitació conferida en l'anterior resolució, posteriorment, mitjançant Resolució de 13 d'octubre de 2020, de la Direcció General de Política Territorial i Paisatge (DOGV 8932, 22.10.2020, i correcció d'errors publicada en el DOGV 8937, 27.10.2020), va ser sotmesa a participació pública i consultes per un període de dos mesos la primera versió inicial de l'esmentat Pla d'acció territorial, juntament amb la documentació ambiental pertinent, l'estudi de paisatge i altres informes i estudis. Igualment, es va procedir a suspendre en els sòls en situació bàsica rural de l'àmbit del pla, per període màxim d'un any, prorrogable per un altre:  
1. L'aprovació de programes d'actuació incompatibles amb les seues determinacions.  
2. Les declaracions d'interés comunitari incompatibles amb les seues determinacions, excepte les que tinguen com a finalitat la implantació d'activitats terciàries o de serveis la informació pública dels quals s'haja produït amb anterioritat a la publicació en el DOGV de l'esmentada resolució.  
3. Les llicències quan resulten incompatibles amb les seues determinacions, excepte les emparades en una declaració d'interés comunitari.  
D'acord amb l'esmentada resolució, la suspensió ha produït efectes a partir de l'endemà a la publicació d'aquesta en el DOGV.  
  
Actualment, a conseqüència del tràmit de participació pública i consultes d'aqueixa primera versió del Pla d'acció territorial, des de la Direcció General de Política Territorial i Paisatge s'estan introduint les necessàries modificacions i adaptacions en la documentació del pla, perquè, després d'haver-se produït la compareixença del conseller de Política Territorial, Obres Públiques i Mobilitat, davant la corresponent comissió de les Corts, d'acord amb el que preveu l'article 44.1 del TRLOTUP, siga procedent l'exposició pública del document.  
  
No obstant això, havent vençut el primer any de suspensió de llicències i d'acords de programació, és procedent acordar la pròrroga d'un any prevista en l'esmentada Resolució de 13 d'octubre de 2020. Així mateix, considerant el respecte al tràfic jurídic immobiliari, és convenient modificar l'abast del règim de suspensió de llicències previst en aquesta resolució, per a exceptuar-ne aquelles sol·licituds de llicències que van ser formalment i complidament presentades davant els corresponents ajuntaments amb anterioritat a la data d'inici del còmput del primer any de suspensió, i per a flexibilitzar la suspensió, amb determinades condicions, en cas que els usos que es proposen estiguen previstos en la zonificació projectada. D'aquesta manera, s'atorga una major seguretat jurídica als ajuntaments i als particulars sense comprometre l'estudi i reforma de la futura ordenació.  
  
  
Fonaments  
1. Havent-se elaborat la primera versió inicial del Pla d'acció territorial de l'àrea funcional de Castelló, així com de la documentació ambiental pertinent, i en compliment del que disposa l'article 53 del TRLOTUP.  
2. Tenint en compte que l'article 25.3 del Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, en relació amb l'article 68 del TRLOTUP, regulen la suspensió de l'ordenació o els procediments d'intervenció urbanística, entre els quals es troben els nous programes d'actuació, les declaracions d'interés comunitari i les llicències en la zona afectada, i la duració d'aquesta suspensió.  
3. De conformitat amb les competències atribuïdes al conseller de Política Territorial, Obres Públiques i Mobilitat, en virtut del Decret 8/2016, de 5 de febrer, del Consell, pel qual s'aprova el Reglament dels òrgans territorials i urbanístics de la Generalitat, resolc:  
  
Primer  
Prorrogar la suspensió en els sòls en situació bàsica rural de l'àmbit d'aquest pla, per període màxim d'un any:  
1. L'aprovació de programes d'actuació incompatibles amb les seues determinacions.  
2. Les declaracions d'interés comunitari incompatibles amb les seues determinacions, excepte les sotmeses al tràmit d'informació pública amb anterioritat al 23 d'octubre de 2020, que tinguen com a finalitat la implantació d'activitats terciàries o de serveis, o la regularització d'activitats industrials i productives que impliquen transformació de productes, d'acord amb el que preveu la disposició transitòria vint-i-quatrena del TRLOTUP.  
1. Les llicències sol·licitades amb posterioritat al 23 d'octubre de 2020 quan siguen incompatibles amb les seues determinacions, excepte:  
a) les emparades en una declaració d'interés comunitari, o  
b) les que, tenint com a objecte un ús compatible amb la zonificació del Pla d'acció territorial, incomplisquen les condicions de parcel·la mínima previstes per aquest. En aquest cas, podrà atorgar-se llicència urbanística municipal quan es complisquen les condicions de parcel·la mínima previstes pel TRLOTUP i el planejament municipal vigent, sempre que complisquen la resta de paràmetres regulats pel Pla d'acció territorial.  
La suspensió produirà efectes a partir de l'endemà de la publicació d'aquesta resolució en el Diari Oficial de la Generalitat Valenciana.  
  
Aquesta resolució és un acte de tràmit contra el qual no es pot interposar cap recurs, sense perjudici del dret de les persones interessades a al·legar el que consideren oportú per a considerar-ho en la resolució que pose fi al procediment.  
  
València, 26 de novembre de 2021.- El conseller de Política Territorial, Obres Públiques i Mobilitat: Arcadi España García.